Brocka, Július, poslanec NR SR (2014-07-09):
Ďakujem pekne. Vážená pani podpredsedníčka, dámy a páni; pán kolega Kaník, ste si zabudli hlasovaciu kartu. Teraz som si pripadal chvíľku ako riaditeľ Sociálnej poisťovne, že chvíľku sedím na tej stoličke (rečník ukázal na miesto spravodajcu), teraz na tej (rečník ukázal na miesto navrhovateľa), ale keďže; tu, nech sa páči (rečník podal kartu poslancovi Kaníkovi); ale keďže ide o iný návrh zákona, tak predsa je len medzi mnou a ním rozdiel. Dámy a páni, určite aj vás sa pýtajú ľudia, že či už máte prázdniny. Včera som bol na čerpacej stanici na benzínovej pumpe v Petržalke a tiež sa ma to pýtal ten predavač a ja som mu povedal, že ešte nie, že to nemá konca v parlamente. Proste ešte nemáme prázdniny, aj keď by sme už radi a určite si to aj zaslúžime po takej dlhej namáhavej práci predsa len vypnúť, byť viac so svojimi blízkymi, so svojimi rodinami. Jednoducho, lebo to je prirodzené. Odpočinok by mal striedať prácu. Patrí to k zdravému spôsobu života a tak je to v podstate v normálnych krajinách, kultúrnych krajinách. Toto je jeden z dôvodov, ktorý mňa aj môjho kolegu Alojza Přidala viedol k predloženiu novely Zákonníka práce, ktorou chceme zaviesť jednu zmenu, a to, aby aj tí ľudia, ktorí vykonávajú isté činnosti a práce, ktoré nie sú nevyhnutné, v tomto prípade maloobchodný predaj, aby nemuseli tieto práce vykonávať, aby mali tiež voľno, aby mohli byť so svojimi blízkymi, so svojimi rodinami. Je to súčasťou kultúrneho spôsobu života v Európe – voľná nedeľa bez práce. Voľná nedeľa má veľký význam nielen pre zdravie pracujúcich, ale aj pre život rodín s deťmi. Výrazne prispieva k zosúladeniu pracovného a rodinného života aj tým, že zvyšuje sociálno-právnu ochranu zamestnaných a zároveň im umožňuje plniť si svoje rodinné a rodičovské funkcie. Preto navrhujeme v Zákonníku práce rozšíriť počet dní, počas ktorých nebude možné nariadiť prácu, ktorou je maloobchodný predaj, o všetky nedele a štátom uznané sviatky. Jednoducho chceme, aby nedeľa bola dňom voľna aj pre týchto ľudí. Navrhujeme explicitne rozšíriť zákaz nariadenia práce alebo dohodnutia práce, ktorou je maloobchodný predaj, o nedele a všetky štátom uznané sviatky. Náš návrh korešponduje s ustanovením § 94 ods. 3 a 4. Ustanovenie ods. 3 taxatívne vymenúva práce, ktoré je výnimočné, výnimočne povolené nariadiť zamestnancovi v deň nepretržitého odpočinku zamestnanca. Ide len o nevyhnutné práce, ktoré sa nemôžu vykonávať v pracovných dňoch, napríklad naliehavé opravárenské práce, nakladacie a vykladacie práce, práce vykonávané v nepretržitej prevádzke za zamestnanca, ktorý sa nedostavil na zmenu, práce na odvrátení nebezpečenstva ohrozujúceho život, zdravie alebo pri mimoriadnych udalostiach práce nevyhnutné so zreteľom na uspokojovanie životných, zdravotných a kultúrnych potrieb obyvateľstva, napríklad v poľnohospodárstve ošetrovanie, kŕmenie zvierat, naliehavé práce v rastlinnej výrobe, pri zbere pestovaných plodín, pri ich spracovávaní. Podľa ustanovenia ods. 4 vo sviatok možno zamestnancovi nariadiť len práce, ktoré možno nariadiť v dňoch nepretržitého odpočinku zamestnanca v týždni, práce v nepretržitej prevádzke a práce potrebné pri strážení objektov zamestnávateľa. Národná rada novelou zákona č. 200/2008 upravila Zákonník práce tak, že zamestnancovi nemožno nariadiť prácu 1. januára, na Veľkonočnú nedeľu, na Štedrý deň po 12. hodine a 25. decembra. Čiže nenavrhujeme niečo, čo je niečo nevídané v našej legislatíve. Istá zmena už nastala. Stretla sa s priaznivým ohlasom verejnosti a silnejú hlasy po rešpekte sviatočného charakteru všetkých nedieľ a štátom uznaných sviatkov. Zamestnanci, prevažne ženy vykonávajúce prácu v predajniach, sa počas sviatkov nemôžu venovať svojim rodinám. Ochrana manželstva, rodičovstva, rodiny a osobitne detí je garantovaná Ústavou Slovenskej republiky. V tejto chvíli myslím viac na tie neúplné ako úplné. Touto zmenou Zákonníka práce chceme zvýšiť ochranu zamestnancov prostredníctvom zvýšenia počtu dní, počas ktorých nie je možné nariadiť prácu. Striedanie práce a pravidelného odpočinku patrí neodmysliteľne k životnému rytmu každého človeka. Pravidelný čas voľna pomáha človeku prispôsobiť sa aj vyšším pracovným nárokom. Voľná nedeľa umožňuje nielen prehĺbenie rodinných vzťahov v užšom zmysle, ale prispieva aj k zvyšovaniu súdržnosti širších spoločenstiev. Ak má otec nedeľu v pondelok, matka v stredu, narúša to vzťahy v rodinách. S prihliadnutím na to, že rozhodujúca väčšina zamestnancov v maloobchode sú práve ženy, a v spojení so skutočnosťou, že v dôsledku toho tieto ženy matky nemajú reálne zabezpečenú požiadavku zladenia pracovného a rodinného života, je účelné výslovne explicitne vylúčiť maloobchodný predaj z možnosti nariadiť prácu v nedeľu a vo sviatok. V Európe je sviatočný charakter nedele chránený zákonom takmer vo všetkých členských štátoch Európskej únie, ale aj mimo nej. Aj vo Švajčiarsku, napríklad aj v Nórsku. V Nemecku je nedeľné voľno chránené dokonca ústavou, článok 139 ich ústavy definuje nedeľu ako deň voľna a duševného pookriatia. V pôvodných členských krajinách Európskej únie sa rešpektuje charakter nedele ako voľného dňa, t. j. zákaz práce v nedeľu a vo sviatok. Táto dlhoročná tradícia pracovného voľna sa nerešpektuje len v nových členských krajinách strednej a východnej Európy, zhodou okolností v tých, ktoré sú zaťažené komunistickou minulosťou. V poslednom období sme však svedkami návratu k sviatočnému charakteru nediel a sviatkov i v týchto krajinách. Návrh zákona je v súlade s Ústavou Slovenskej republiky, medzinárodnými zmluvami, ktorými je Slovenská republika viazaná. A to, čo je obyčajne povinnosť predkladateľa, je povedať aj, aký dopad to bude mať na verejné financie. Prijatie uvedeného návrhu zákona nebude mať dopad na štátny rozpočet a na verejné financie, ale ak predsa len, tak určite pozitívny. Tomáš Baťa údajne hovoril, že jeden spokojný zamestnanec je viac pre firmu alebo je užitočnejší pre firmu ako traja nespokojní. A ja si myslím, že sa to dá parafrázovať aj na spoločnosť. Dámy a páni, obraciam sa na vás s prosbou aj za môjho kolegu Alojza Přidala, aby ste podporili tento návrh zákona. Ďakujem za vašu pozornosť.